**Izjave za medije**

**Pitanje**: Šta je sledeći korak vezano za Strategiju?

**Jadranka Joksimović, ministarka za evropske integracije**: Važno je da se Strategija usvoji kroz efikasnu proceduru. Pre toga treba da bude poslata u Brisel da dobijemo komentare i sugestije od EU. Time skraćujemo vreme koje će nam trebati da ovu oblast uredimo u skladu sa evropskim standradima. Mi ćemo, u svakom slučaju, na kraju morati da postignemo punu usaglašenost sa EU i na tom putu bi trebalo da budemo pragmatični i da skratimo vreme prilagođavanja.

**Pitanje**: Šta novo donosi Strategija?

**Predrag Jovanović, direktor UJN**: Strategija predviđa bolje uređivanje izuzetaka od primene zakona, zatim poverljivih nabavki u oblasti odbrane i bezbednosti, potom koncesija koje ćemo urediti u skladu sa novom direktivom EU. Takođe, predviđaju se značajna unapređenja u razvoju elektronskih nabavki, zatim u podizanju profesionalizacije na viši nivo, putem stalnog stručnog usavršavanja lica koja rade na poslovima javnih nabavki i na kojima zapravo počiva sistem javnih nabavki. Pored toga, predviđen je set antikoruptivnih mera, pre svega u domenu internih i eksternih kontrola i revizija koje treba da unapredimo i da se jedinice interne i eksterne kontrole formiraju kod naručilaca. Posebno će se voditi računa o tome da se smanji nepotrebno administrativno opterećenje i formalizam u postupcima javnih nabavki.

**Pitanje**: Kako ocenjujete napredak pregovora u poglavlju 5?

**Nj. E. Majkl Devenport, šef Delegacije Evropske unije u Republici Srbiji:** Mogu da vam kažem da sam veoma impresioniran napretkom u ovoj oblasti. Donet je novi Zakon, došlo je do veoma efikasnog skrininga ovog poglavlja u martu i maju ove godine, sada se finaliziraju Strategija i Akcioni plan. Podržavamo napore, intenzivne napore, Vlade i gospodina Jovanovića i njegovog tima i ja sam veoma ohrabren napretkom u ovoj oblasti.